CELEX: 62012TN0368
Language: lt
Date: 2012-08-17 00:00:00
Title: Byla T-368/12 P: 2012 m. rugpjūčio 17 d. Europos Komisijos pateiktas apeliacinis skundas dėl 2012 m. birželio 13 d. Tarnautojų teismo sprendimo byloje F-63/11 Macchia prieš Komisiją

13.10.2012   
            
            
               LT
            
            
               Europos Sąjungos oficialusis leidinys
            
            
               C 311/14
            
         2012 m. rugpjūčio 17 d. Europos Komisijos pateiktas apeliacinis skundas dėl 2012 m. birželio 13 d. Tarnautojų teismo sprendimo byloje F-63/11 Macchia prieš Komisiją
   
   (Byla T-368/12 P)
   2012/C 311/19
   Proceso kalba: prancūzų
   
      Šalys
   
   
      Apeliantė: Europos Komisija, atstovaujama J. Currall ir D. Martin
   
      Kita proceso šalis: Luigi Macchia (Briuselis, Belgija)
   
      Reikalavimai
   
   Apeliantė Bendrojo Teismo prašo:
   
               —
            
            
               Panaikinti 2012 m. birželio 13 d. Tarnautojų teismo sprendimą byloje F-63/11 Macchia prieš Komisiją.
            
         
               —
            
            
               Atmesti L. Macchia ieškinį byloje F-63/11.
            
         
               —
            
            
               Nuspręsti, kad kiekviena šalis padengia savo bylinėjimosi išlaidas šioje instancijoje.
            
         
               —
            
            
               Priteisti iš L. Macchia Tarnautojų teisme patirtas bylinėjimosi išlaidas.
            
         
      Apeliacinio skundo pagrindai ir pagrindiniai argumentai
   
   Grįsdama apeliacinį skundą Komisija remiasi keturiais pagrindais.
   
               1.
            
            
               Pirmasis apeliacinio skundo pagrindas susijęs su draudimo priimti sprendimą ultra petita pažeidimu, nes Tarnautojų teismas, viena vertus, išplėtė ginčo dalyką, kai panaikino Komisijos sprendimą ne tik dėl to, kad ji nepratęsė L. Macchia darbo sutarties, bet ir dėl to, kad nesutiko pasiūlyti jam naujos darbo sutarties, nors pirmoje instancijoje pareikštame prašyme prašoma tik panaikinti Komisijos sprendimą nepratęsti suinteresuotojo asmens sutarties, ir, kita vertus, iškraipė ginčo dalyką, kai nusprendė, kad nėra reikalo nagrinėti ieškovo pirmoje instancijoje L. Macchia pareikšto kaltinimo dėl atsisakymo pratęsti sutartį pagrindo, susijusio su aštuonerių metų taisykle, nors šis reikalavimas sudarė pirmoje instancijoje pareikšto ieškinio pagrindą.
            
         
               2.
            
            
               Antrasis apeliacinio skundo pagrindas susijęs su rungimosi principo pažeidimu, nes Tarnautojų teismas išplėtė ir iškraipė ginčo dalyką, nesuteikęs Komisijai galimybės pareikšti savo nuomonę šiuo klausimu.
            
         
               3.
            
            
               Trečiasis apeliacinio skundo pagrindas susijęs su draudimo priimti sprendimą ultra vires pažeidimu tiek, kiek, viena vertus, Tarnautojų teismas panaikino Komisijos sprendimą dėl to, kad ji neįvertino, ar yra kita darbo vieta, kurioje suinteresuotasis asmuo galėjo būti naudingai įdarbintas, ir, kita vertus, nusprendė, kad yra kompetentingas tikrinti, ar motyvai, kuriais administracija pagrindė atsisakymą pratęsti darbo sutartį, nepažeidžia kriterijų ir sąlygų, kurias teisės aktų leidėjas nustatė Tarnybos nuostatuose ir kuriomis siekiama užtikrinti pagal sutartį dirbantiems tarnautojams tam tikrą darbo santykių tęstinumo galimybę, nors ši kompetencija nepagrįsta jokiomis kitų Europos Sąjungos tarnautojų įdarbinimo sąlygų nuostatomis.
            
         
               4.
            
            
               Ketvirtasis apeliacinio skundo pagrindas susijęs su tarnybos intereso iškraipymu ir su Teisingumo Teismo praktikos nesilaikymu, viena vertus, nusprendus, kad tarnybos interesas turi derėti su rūpestingumo pareiga ir reikalauja išnagrinėti galimybę pavesti suinteresuotajam asmeniui naujas pareigas ir, kita vertus, remiantis Teisingumo Teismo praktika padarius klaidingą išvadą, kad Komisija negali pagrįstai tvirtinti nesant tarnybos intereso pratęsti suinteresuotojo asmens sutartį, nes kitų Europos Sąjungos tarnautojų įdarbinimo sąlygų 8 straipsnis tariamai turi būti suprantamas kaip nuostata, kuria siekiama užtikrinti tam tikrą pagal terminuotą sutartį dirbančių tarnautojų darbo santykių tęstinumą.